สธ. ย้ำคนไทยยังควรรับวัคซีนโควิด-19 กระตุ้นต่อเนื่อง
นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข กล่าวถึงการฉีดวัคซีนโควิดเข็มกระตุ้นว่า สำหรับคนในประเทศไทยทุกคนยังควรต้องฉีดเข็มกระตุ้นต่อเนื่องต่อไป เพื่อป้องกันการป่วยรุนแรงและเสียชีวิต ส่วนจะต้องเปลี่ยนวัคซีนเข็มกระตุ้นเป็นวัคซีนไบวาเลนท์ ตามที่มีนักวิชาการออกมาพูดถึงหรือไม่นั้น นายอนุทินกล่าวว่า วัคซีนไบวาเลนท์ ไทยก็มีอยู่แล้วในระดับหนึ่ง หากอนาคตมีความต้องการวัคซีนใหม่ๆ กระทรวงสาธารณสุขก็พร้อมจัดหาให้ แต่ยืนยันวัคซีนที่ใช้กันในปัจจุบันมีประสิทธภาพประสิทธิผลไม่ต่างจากวัคซีนไบวาเลนท์  การที่เรามีของดีและได้ผลดีอยู่แล้วก็ต้องใช้ให้เกิดความคุ้มค่าสูงสุด ไทยมีวัคซีนเข็มกระตุ้นพร้อมบริการประชาชนไทยทุกคนฟรี รวมถึงนักท่องเที่ยวต่างชาติเข้าไทยที่ประสงค์มารับวัคซีนเข็มกระตุ้นที่ประเทศไทยก็พร้อมบริการ แต่ในส่วนนักท่องเที่ยวต่างชาติบริการฟรีไม่ได้ ต้องมีการเก็บค่าบริการด้าน นพ.ธเรศ กรัษนัยรวิวงค์ อธิบดีกรมควบคุมโรค กล่าวถึงบริการฉีดวัคซีนแก่นักท่องเที่ยวต่างชาติ ว่า เป็นเรื่องที่ได้มีการพูดคุยและวางหลักการกันไว้แล้ว แต่ยังไม่ได้มีการวางในรายละเอียด อย่างไรก็ตาม เบื้องต้นในส่วนของกรมควบคุมโรคจะมีการเปิดจุดบริการที่ศูนย์การแพทย์บางรักที่เดิมเป็นจุดฉีดวัคซีนแก่ชาวต่างชาติในประเทศไทยอยู่แล้วมาเป็นจุดบริการ